La ciutadania de Burjassot podrà desplaçar-se a la veïna Paterna amb autobús
2025-07-24

La Conselleria de Política Territorial, Obres Públiques i Mobilitat, a través de l’Autoritat de Transport Metropolità de València (ATMV), ha tret a licitació el contracte del servei públic de transport per carretera CV-103 València Nord-Oest.

Aquest nou contracte de transport públic beneficiarà a Burjassot ja que la connectarà amb Paterna per carretera, concretament, per la CV- 103.

El servei s’estructurarà en un total de 15 línies amb una sèrie de variants que incorporen en el seu recorregut a la Universitat Politècnica de València i la Universitat de València, inclòs el Campus de Burjassot, també els hospitals de Llíria i Doctor Moliner, estacions de FGV i l’aeroport, així com Fira València, a més de les llançadores als parcs empresarials Parc Tecnològic, l’Andana, Tàctica i Fuente del Jarro.

Així mateix, funcionaran quatre línies nocturnes els caps de setmana i vespres de festiu, entre elles, la L14 N València-Burjassot-Paterna-La Canyada.

Des de l’estació de metro de l’Empalme es podrà arribar fins a l’Hospital Doctor Moliner, a l’Aeroport i també al Parc Tecnològic, en aquest cas, en la línia que també passarà pel Campus de Burjassot.